ნინა გენკე-მელერი

ნინა გენკე-მელერი ან ნინა გენკე (დ. 19 აპრილი, 1893, მოსკოვი - გ. 25 ივლისი, 1954, კიევი) — რუსი და უკრაინელი მხატვარი-ავანგარდისტი  (სუპრემატისტი, ფუტურისტი), წიგნის გრაფიკოსი, ინტერიერის დიზაინერი და სცენოგრაფი. 

 ბიოგრაფია 
ნინა გენკე 1893 წელს დაიბადა მოსკოვში. მამა ჰაინრიხ ჰენკე ჰოლანდიიდან იყო, დედა კი ნადეჟდა ტიხანოვა — რუსი. 1914 წლიდან სწავლობდა კიევში ალექსანდრა ექსტერის სამხატვრო სახელოსნოში.

1915 წელს, სხვა ავანგარდისტებთან ერთად აქტიურად მონაწილეობდა კაზიმირ მალევიჩის შემოქმედებით ექსპედიციებში თანამედროვე უკრაინის დასავლეთის ქალაქებსა და სოფლებში, კერძოდ, კოსივსა და ჩერნოვციში. იგი სათავეში ჩაუდგა კუსტარულ  არტელს  სოფელ ვერბოვკაში, რომელთანაც თანამშრომლობდნენ  ცნობილი სუპრემატისტი მხატვრები კაზიმირ მალევიჩი, ნატალია დავიდოვა, ალექსანდრა ექსტერი, ნადეჟდა უდალცოვა, ლიუბოვ პოპოვა, ივან პუნი, ოლგა როზანოვა , ევგენია ივანკოლლაბორაია და სხვები.

1915 წლის ნოემბერში მოსკოვში, ლემერსიეს გალერეაში გაიმართა სამხრეთ რუსეთის თანამედროვე დეკორატიული ხელოვნების გამოფენა, რომლის ორგანიზებაშიც აქტიურად მონაწილეობდნენ ნ. დავიდოვა, ნ. გენკე და ა. ექსტერი. ამ გამოფენაზე წარმოდგენილი იყო ვერბოვკას და სკოპცის  სოფლების სამხატვრო კოოპერატივების (ხელმძღვანელი ნ. დავიდოვა) ნამუშევრები.

1917 წელს მოსკოვში, მიხაილოვას სალონში გაიმართა რუსეთის თანამედროვე დეკორატიული ხელოვნების მეორე გამოფენა, რომელიც ორგანიზებული იყო ნატალია დავიდოვასა და ნინა გენკეს მიერ. პირველი გამოფენის მსგავსად, მეორე გამოფენასაც  დიდი წარმატება ხვდა წილად. 

1919 წლის აპრილიდან  იყო ხელოვნების კოლეჯის წევრი და კიევის პროვინციული განათლების დეპარტამენტის დეკორატიული და გამოყენებითი ხელოვნების განყოფილების ხელმძღვანელი. მონაწილეობდა რევოლუციური დღესასწაულების, სააგიტაციო მატარებლების  და ორთქლმავალი გემების გაფორმებასი. 1920-იანი წლების დასაწყისში მუშაობდა ბეჭდური გამოცემებისა და სლოგანების შრიფტების დიზაინზე, იყო ფუტურისტული გამომცემლობა „გოლფსტრიმის“ (კიევი) მთავარი მხატვარი, რომელსაც ხელმძღვანელობდა პოეტი მიხაილ სემენკო. 

1924 წელს  ოჯახური ტრაგედიის (პირველი შვილის გარდაცვალების) შემდეგ, ის მოსკოვში გადავიდა საცხოვრებლად და გაზეთ „იზვესტიას“ სარეკლამო განყოფილებაში დაიწყო მუშაობა მხატვრად. ამავდროულად,  თანამშრომლობდა ნ. ლამანოვას სახელოსნოსთან, აკეთებდა ესკიზებს შპალერის ქარხნისთვის, ასევე მუშაობდა ფაიფურის ქარხანაში, აკეთებდა ნახატებს სუპრემატისტურ სტილში (ჩვეულებრივ, თეფშებისთვის).

1926 წელს ის ხარკოვში გადავიდა  თეატრ „ბერეზილში“, სადაც მეუღლესთან, თეატრის მთავარ მხატვარ  ვადიმ  მელერთან ერთად დაიწყო მუშაობა. 

ნინა გენკე-მელერი  გარდაიცვალა  კიევში1954 წელს. იგი დაკრძალეს ბაიკოვოს სასაფლაოზე.

 ოჯახი 

 მეუღლე —  ვადიმ მელერი  (1884 - 1962)
 შვილიშვილი — ნინა ვეტროვა-რობინსონი
 და — მარგარიტა გენკე — მხატვარი,  თეატრის მხატვრის — შიფრინ ნისონის მეუღლე.

 ლიტერატურა 

 Дыченко И. Аристократ в авангарде // Столичные новости. — 2004. — 14 дек.
 Собств. корр. Семейные приключения // Уикенд. — 2004. — 28 окт.

 სქოლიო 

კატეგორია:დაბადებული 19 აპრილი
კატეგორია:დაბადებული 1893
კატეგორია:გარდაცვლილი 25 ივლისი
კატეგორია:გარდაცვლილი 1954
კატეგორია:მოსკოვში დაბადებულები
კატეგორია:კიევში გარდაცვლილები
კატეგორია:საბჭოთა სცენოგრაფები
კატეგორია:მხატვრები ანბანის მიხედვით